༦༡༠༽༄། ། སྔགས་དང་མཚན་ཉིད་ཀྱིས་ལམ་བགྲོད་པར་མྱུར་བུལ་བསྟན་པ། །  ཡང་འདི་སྐད་བདག་གིས་ཐོས་པ་དུས་གཅིག་ན། སངས་རྒྱས་བ་བཟང་ངན་དང་ཟབ་མི་ཟབ་ཡོད་དེ་ཕ་རོལ་ཏུ་ཕྱིན་པའི་ཐེག་པས་ནི། ཉོན་མོངས་པ་སྤོང་དུས་བསྐལ་པ་གྲངས་མེད་པ་གསུམ་ན་བཅུ་གཅིག་ཀུན་ཏུ་འོད་ཀྱི་ས་ལ་སངས་རྒྱ་བར་འདོད་པས་མི་ཟབ་གསུང་། གསང་སྔགས་ཀྱིས་སངས་རྒྱས་ཉོན་མོངས་པ་མི་སྤང་བར་ལམ་དུ་བྱེད། དུས་ཚེ་གཅིག་ལུས་གཅིག་གིས་བཅུ་གསུམ་རྡོ་རྗེ་འཛིན་པའི་སར་སངས་རྒྱ་བར་འདོད་དེ། ཟབ་པ་དང་བཟང་བས་དེའི་སྒྲུབ་ཐབས་བླ་མ་དཔལ་གྱིས་མཛད་པ་འདིའི་རྗེས་སུ། བླ་མ་རིན་པོ་ཆེས་ཡང་འབྲང་བ་ཡིན་ཏེ་དེ་ཡང་བདེ་མཆོག་འདི་གྲུབ་ཐོབ་ཕལ་གྱི་ཡི་དམ་ཡང་ཡིན། རྗེ་ནཱ་རོ་པཎ་ཆེན་ཡི་གེ་བདུན་པ་འབུམ་ཕྲག་གཅིག་གིས་ལུང་བསྟན་ཐོབ་པ་ཡིན་ཏེ། བརྒྱུད་པ་འདི་ཡང་ཀུན་གྱི་ཡི་དམ་ལྷན་སྐྱེས་ཡིན། དེ་ལ་བརྒྱུད་པ་བགྲངས་དང་མི་བགྲང་བ་གཉིས་ཡོད་པ་ལ། འདྲེན་ན་ཤཱཀ་ཐུབ་ཀྱི་ཡང་བླ་མ་ཤཱཀ་ཐུབ་ཆེན་པོ་ཡིན་ཏེ། རིམ་པ་བཞིན་མི་འདྲེན་ན་བླ་མ་རིན་པོ་ཆེས་ལྷན་སྐྱེས་ཞལ་གཟིགས་པ་ཡིན་ཏེ། དེ་ལ་ཉེ་བ་ཡིན་ཏེ་ཁོང་རང་ལྷན་སྐྱེས་ཡིན། དེ་ཉིད་གཅིག་ཏུ་རྟོགས་པའི་དུས་སུ་ཡང་སངས་རྒྱས་ཐམས་ཅད་དང་གཅིག་པ་ཡིན་ཏེ། བླ་མ་སངས་རྒྱས་ཡིན་པ་ལ། ། བརྒྱུད་པར་བགྲངས་པ་མཐོལ་ལོ་བཤགས། ། ཞེས་པ་དང་འདྲ་བ་ཡིན་པས། བླ་མ་རིན་པོ་ཆེ་རྒྱལ་པོ་ཨིནྡྲ་བོ་དྷི་ཡིན་གསུང་པ་ཡིན་པས། འདི་ལན་གསུམ་བྱུང་བ་ལ་དང་པོ་དེ་གསང་འདུས་ཀྱི་སྒོ་ནས་གྲུབ་པ་ཐོབ་སྟེ་ཨུ་རྒྱན་སྟོང་པར་མཁའ་སྤྱོད་དུ་ཁྲིད། བར་པ་བདེ་མཆོག་གི་ཡིན་ཏེ་ཨུ་རྒྱན་ལན་གཅིག་སྟོང་། ཕྱི་མ་དགྱེས་མཛད་ཀྱི་ཡིན་ཏེ་ཨུ་རྒྱན་ལན་གཅིག་སྟོང་པར་བྱས་ཏེ། མདོར་ན་བླ་མ་རིན་པོ་ཆེ་ཡན་ཆད་སངས་རྒྱས་ཡིན་པས། ལྷ་ཅིག་བསྒོམ་ན་བཟང་པོ་འདི་འདྲ་བ་ཞིག་བསྒོམ་དགོས་པ་ཡིན་གསུང་། དེ་ལ་དངོས་མིན་དངོས་མེད་ཞེས་པའི་མཆོད་བརྗོད་འདི་ཆམ་བུ་བའི་རྒྱུད་འབུམ་ཞིག་ན་བཞུགས་ཀྱིན་འདུག་སྐད་གསུང་། དང་པོ་བསྒྲུབ་པ་པོ་ལྷག་པའི་བསམ་པ་རྣམ་པར་དག་པས་ཞེས་པ་འདི་རང་རེ་ཕ་སྤད་ཀྱི་གདམས་པའི་གནད་ཅིག་མ་ཡིན་ཏེ་ཐམས་ཅད་འདིར་མ་རེད་པ་ཡིན་པས། འདི་ཡོད་ན་འུར་འདེད་ཀྱང་ཁྱེད་དད་གུས་ཅན་ཚོ་གཞན་དུ་མི་ཆོལ་ཏེ་སྟོང་པ་ཉིད་དང་སྙིང་རྗེ་ཡིན་གསུང་། རྟགས་སྟོན་ཀྱང་ཁ་རྣོ་སྟེ་འདི་མེད་ན་ཆོས་རྡུགས་པོ་བྱ་བ་ཡིན་གསུང་། དེ་ལ་ཨོཾ་སྭ་བྷཱ་ཝ་ཡང་ཆོས་ཐམས་ཅད་རང་བཞིན་གྱིས་རྣམ་པར་དག་པ་ཞིག་སྟོན་པ་ཡིན་ཏེ། རང་བཞིན་གྱིས་དག་པ་དེ་མ་གོ་བས་དོ་ཧ་བ་ཀུན་ལྟ་ཁ་མིག་ཅན་འདིས་སྟོང་པ་ལ་གནོད་པ་སྐྱལ་བ་ཞིག་ཡོད་དེ། གྲུབ་ཐོབ་ཐམས་ཅད་ཀྱི་དགོངས་པ་གཅིག་སྟེ་སྟོང་པ་དང་སྙིང་རྗེ་ཡིན། རྒྱུད་སྡེ་བཞི་དང་སྡེ་སྣོད་གསུམ་གྱི་བརྗོད་བྱ་ཐམས་ཅད་ཀྱང་དེ་ཡིན་གསུང་། ཐབས་ཀྱི་ལམ་ཟབ་མོའི་སྒོ་ནས་ལུས་ཀྱི་གནད་འདི་དང་འདིར་བསྣུན་ན་འདི་ལྟར་འབྱུང་བྱ་བ་ཞིག་ང་ལ་ཡོད་པ་ལ་ནུས་པའི་མི་མེད་གསུང་ནས་ཁྱེད་དགེ་འདུན་ལ་རྔན་བགྲང་བ་ཡིན་གསུང་། རང་རིག་སྤྲོས་དང་བྲལ་བར་ཁྱེད་ཀྱིས་ཤེས་མོད་ཀྱང་། ། ཞེས་པ་ལ་དབྱངས་མཛད་གསུང་། ། ། །